google/wiki40b huggingface dataset:
Christiania Søforsikringsselskab

Christiania Søforsikringsselskab ble stiftet 24.02.1847 under navnet Søforsikringsselskabet i Christiania. Dette var det første sjøforsikringsselskapet i hovedstaden. Pådirverne for å opprette selskapet var Foreningen Handelens Venner i Christiania. Hans Faye ble valgt til selskapets første ordfører.
Navnet Christiania Søforsikingsselskab ble først offisielt i 1890. Selskapet hadde imidlertid brukt navnet i lang tid før det ble vedtatt.
I 1889 gikk Christiania Søforsikingsselskab sammen med flere andre nordiske forsikringsselskaper og stiftet The United Marine Insurance Companies of Scandinavia. Dette selskapet skulle fungere som et kaskoagentur for tegning i London. Prosjektet ble imidlertid kortvarig og Christiania Søforsikingsselskab trakk seg ut i 1892.

Fusjonering og navneendring

I 1964 ble Christiania Søforsikingsselskab Forsikrings-Aktieselskapet Poseidon. Nytt navn på selskapet ble Forsikringsaksjeselskapet Christiania Sø og Poseidon. Selskapet endret igjen navn i 1977 til Aksjeselskapet Christiania Sø og Poseidon.
I 1979 ble selskapet fusjonert inn i A/S Custos.

Arkivet

Regnskapsbøker fra selskapets første periode (1847-1885) befinner seg på Aust-Agder kulturhistoriske senter.
Ozeaneum Stralsund

Ozeaneum er et stort akvarium i den tyske byen Stralsund. Det tilhører Tysk Oceanographic Museum (Deutsches Meeresmuseum), en av de tre største institusjoner av sitt slag i Europa.
Ozeaneum er lokalisert til det historiske bysenteret i Stralsund, og det åpnet for publikum i juli 2008. Det viser først og fremst livet i Østersjøen og Nordsjøen.
Akvariet ble bygget som en turistattraksjon, og for å ta imot 550 000 besøkende årlig. Det viste seg å være enda mer attraktivt enn forventet, og innen utløpet av første driftsår hadde de mottatt over 900 000 besøkende.
I mai 2010 ble OZEANEUM Stralsund kåret til Årets museum i Europa for 2010.
Endelig kropp

I algebra, så er en endelig kropp en kropp (også kalt Galoiskropp etter Evariste Galois) som bare inneholder et endelig antall elementer. Antallet elementer kalles ordenen til kroppen (størrelsen av den underliggende mengden). Som for enhver kropp, så er en endelig kropp en mengde hvor det er definert operasjoner: kommutativ addisjon og kommutativ multiplikasjon, subtraksjon og divisjon (med alle elementer unntatt null). Det vanligste, men ikke eneste, eksemplet på endelige kropper er de hele tallene modulo et primtall p.
Endelige kropper eksisterer bare hvor ordenen (størrelsen) er en primtallspotens, pᵏ, (hvor p er et primtall og k er et positivt heltall).
Navy Cross

Utforming

Navy Cross er gjort i bronse og har form av et kors med utsvingte armer og utbuede korsender. I korsvinklene er det plassert laurbærblad med bær. I korsmidten er det plassert en medaljong med en karavell under seil. På revers har medaljongen korslagte ankre og bokstavene «U», «S» og «N» plassert i vinklene ankrene danner. Medaljen er formgitt av James E. Fraser.
Medaljebåndet er blått med en bred hvit midtstripe. Gjentatte tildelinger av Navy Cross til samme person markeres med stjerner i sølv eller gull på båndet.

Tildeling

Navy Cross ble opprinnelig tildelt både for usedvanlig heltemot og for fremragende innsats av annen karakter og kunne tildeles så vel i krig som i fredstid. Utmerkelsen kunne eksempelvis belønne redningsdåd i forbindelse med ulykker om bord. Under andre verdenskrig, i 1942, ble tildelingskriteriene endret slik at medaljen deretter tildeles for ekstraordinært heltemot i militæroperasjoner mot fienden.
Nord-Troms Fotballkrets

Nord-Troms Fotballkrets er en tidligere krets i Norges Fotballforbund.
Nord-Troms Fotballkrets ble stiftet 23. april 1939. Den ble slått sammen med Tromsø og Omegn Fotballkrets i 1956.
Revidert nasjonalbudsjett

Revidert nasjonalbudsjett (RNB) er en melding til Stortinget (Meld. St. nr. 2) som regjeringen legger fram i midten av mai hvert år (senest 15. mai). Meldingen er en oppdatering av Meld. St. nr. 1 Nasjonalbudsjettet og inneholder en beskrivelse av hovedtrekkene i den økonomiske utviklingen og den økonomiske politikken. Samtidig med revidert nasjonalbudsjett legger regjeringen fram to proposisjoner til Stortinget. Proposisjonen om «Tilleggsbevilgninger og omprioriteringer i statsbudsjettet» inneholder regjeringens forslag til endringer i statsbudsjettet for det inneværende året. Regjeringens forslag til skatteendringer legges fram i en egen proposisjon om «Endringar i skatte- og avgiftsreglane». Ofte brukes betegnelsen «revidert nasjonalbudsjett» eller «revidert budsjett» både om meldingen og proposisjonene.
Stortinget behandler revidert nasjonalbudsjett og fatter sine vedtak i slutten av juni.
Engegårdkvartetten

Engegårdkvartetten er en norsk strykekvartett bestående av fiolinistene Arvid Engegård, Alex Robson, bratsjisten Juliet Jopling og cellisten Jan Clemens Carlsen. 
Strykekvartetten har tatt sitt navn fra primarius Arvid Engegård. Han har en tiårig praksis som leder av Orlandokvartetten i Holland bak seg. Engegårdkvartetten oppstod da musikerne møttes og spilte sammen ved Lofoten Internasjonale Kammermusikkfest i 2004. Kvartetten hadde sin debut under Nordland Musikkfestuke sommeren 2005. Siden har de turnert både nasjonalt og internasjonalt. Debutalbumet med kvartetter av Joseph Haydn, Edvard Grieg og Leif Solberg kom ut i 2008 og høstet stor suksess og strålende kritikker.
John Pilger

Sagt om Pilger

Han har vært gjenstand for mye ros; Harold Pinter, britisk forfatter og mottaker av nobelprisen i litteratur, sier om hans arbeide: «John Pilger er fryktløs. Med stålkontroll på fakta avdekker han den skitne sannheten og sier det som det er . . . jeg salutterer ham.»
Han har også fått kritikk; den konservative humoristen Auberon Waugh lanserte i Storbritannia en neologisme, to pilgerize («å pilgere»); å legge frem informasjon på en sensasjonalistisk måte for å nå en selvsagt slutning.
Noam Chomsky har imøtegått kritikken. Han hevder begrepet ble «oppfunnet av journalister i raseri over hans (Pilgers) undersøkende og modige journalistikk, og med forståelse for at de ikke evner å gi annen respons enn latterliggjøring.»
Petter Øien

2011

I 2011 deltok han med Sie Gubba i Melodi Grand Prix med låten «Alt du vil ha». I finalen endte de på fjerdeplass.
Primera División 1987–1988

Primera División 1987-88 var den 57. sesongen i spansk fotball siden ligaen ble innført. Sesongen ble innledet 29. august 1987 og avsluttet 22. mai 1988. Hugo Sánchez fra Real Madrid ble toppscorer for 4. sesong på rad, med 29 ligamål.  Real Madrid vant sin 23. ligatittel denne sesongen.
Jeløyskipet

Jeløyskipet er et skipsfunn som ble gjort i 1926 på strandlinjen ved gården Vangen ved Tronvik, på vestsiden av Jeløya ved Moss. Etter det var tatt et par fotografier av vraket som var dels utgravet, ble det begravd og forlatt nede i strandvollen på 2 meter dybde cirka 20 m fra stranden. Det ble lokalisert i nyere tid etter å ha vært forsvunnet i over 70 år.
Jeløyskipet var undersøkt i 1926 av Universitetets Oldsaksamling som konkluderte med at det dreide seg om et fartøy fra 1600-tallet, basert på datering av messingfat. Men nyere datering ved hjelp av C14 på trevirket har vist at det er langt eldre, helt tilbake til perioden 1305-1405 (Dag Nævestad, 23. april 2003), og dermed er et middelalderfartøy. Professor dr. A. W. Brøgger ledet undersøkelsene av vraket som den gang lå ti meter fra strandlinjen, men arbeidet ble stoppet før man hadde utgravet hele skipet som lå dypt ned i blåleiren. Det utgravede området som begynte ved akterstavnen, var 9,45 meter langt med en bredde på 7 meter. Opptil 7 spanter og minst fem intakte bordganger på hver side av kjølen var dokumentert før Brøgger begravet skipet og forlot det. Om det var bygd i klink eller kravell, har ikke blitt oppgitt i innberetningen om utgravningen.
Christen Brun (maler)

Utdannelse og karriere

Christen Brun var sønn av prosten Johan Lyder Brun og Karen Claudine Ulrikke Brun, født Pavels.
Da han var 17 år ble han elev av Hans Leganger Reusch i Bergen (1845). Fra 1847 var han elev av Johan Gørbitz i Christiania et års tid, før han reiste til Düsseldorf og studerte under professor C.F. Sohn i perioden 1848–1850, og deretter med Otto Mengelberg samme sted fra 1852. Under perioden i Düsseldorf spesialiserte han seg på malerier med religiøse motiver, og han har senere malt altertavler i mange norske kirker, dels originale malerier, dels kopier av andres verk. I sine senere år malte han også små landskapsbilder.
Han gjorde flere studiereiser til utlandet. Han fikk Statens reisestipend tre ganger (1851, 1855 og 1875), og var bosatt i Roma i perioden 1850–1852. Han reiste også senere til Roma, til Paris, Berlin og Modena, og gjorde mange reiser i Norge.
Han var tegnelærer ved Bergens og Christianias allmueskoler og på Den kongelige Tegneskole i ca. 20 år fra 1860-årene. Fra 1870 ble han ansatt som teknisk konservator ved Nasjonalgalleriet, en stilling han hadde til sin død.

Utstillinger (utvalg)

Han deltok på Høstutstillingen fire ganger (1888, 1891, 1897 og 1900), og hadde utstillinger flere ganger i Christiania Kunstforening mellom 1851 og 1868. Han stilte også ut i Wangs Kunsthandel, og var representert både på Høstutstillingens 25-årsjubileumsutstilling og Jubileumsutstillingen på Frogner i 1914.
Namibiobolbus

Utseende

Middelsstore (15 - 25 millimeter), brede og høyt hvelvede, halvmatte, gulaktige eller brune tordivel. Kroppsformen er nærmest halvkuleformet. Hodet er stort og bredt, flatt, snuten sterkt fremskytende, med en kort tverr-list men uten knøler eller horn. Pronotum er bredt, rundet, hos hannen med tre kraftige, kjegleformede pigger, uthulet mellom disse. Dekkvingene er hvelvede med fine punktstriper. Beina er kraftige gravebein, leggene krumme, på forbeina med tenner langs nesten hele ytterkanten, ikke bare i spissen.

Levevis

I likhet med tordivlene graver disse billene lange ganger, med kammer der larvene utvikler seg. Disse artene legger forholdsvis veldig store egg. Det er uklart hva larvene faktisk eter, det har blitt observert at de ganger på veggene i kammeret de lever i, og vokser ved dette. Kanskje ernærer de seg av bakterier som vokser på kammerveggene.
De voksne billene eter underjordiske sopper og flyr godt.

Utbredelse

Slekten er utbredt i det sørvestlige Afrika.
Mariusz Pudzianowski

Strongman-karriere

1. mai 1999, deltok Mariusz i sin første strongman konkurranse, som ble holdt i Płock, Polen. Det internasjonale gjennombruddet kom i 2000, med fjerdeplass i sin første opptreden i World's Strongest Man tevlingen. I 2002 og 2003, vant han «Verdens sterkeste mann», i 2003 med historiens største margin. I mars 2004, ble han også Strongman Super Series World Champion. I 2004, endte han opprinnelig på tredjeplass, men ble senere diskvalifisert for bruk av et ulovlig prestasjonsfremmende preparat. Han ble tvunget til å returnere prispengene, mistet International Federation of Strength Athletes poengene fra tevlingen og ble utestengt i ett år. 
Han tok tilbake tittelen «Verdens sterkeste mann» i 2005. 
I 2006 utgaven av «Verdens sterkeste mann», ble han nummer to etter Phil Pfister, den første amerikaner til å ta tittelen siden Bill Kazmeier i 1982. Pudzianowski ledet store deler av konkurransen, skjønt Pfister vant de fem siste øvelsene. I den siste øvelsen, Atlas Stones, kjempet de helt likt, men Pfister klarte alle fem stenene, og slo Mariusz som feilet på den siste stenen. 
Pudzianowski tok tittelen for fjerde gang i 2007. Han sikret seg seieren allerede før siste øvelse  (som han gjorde i 2003 og 2005). Han var tidligere, sammen med islendingene Jón Páll Sigmarsson og Magnús Ver Magnússon, de eneste som har vunnet tittelen fire ganger.
Pudzianowski uttalte tidligere at målet er å vinne tittelen en gang til, for å bli den første til å ta fem seirer. Dette gjorde han i 2008, da han slo til i siste øvelse og gikk forbi Derek Poundstone i øvelsen Atlas Stones. 
Men vinner av øvelsen Atlas Stones under World's Strongest Man 2009, som ble holdt i Charlotte, North Carolina, var norske Arild "Hulk" Haugen.
I 2008 deltok Mariusz Pudzianowski i den polske varianten av "Skal vi danse" og kom på andreplass. Han fullførte flere av konkurransene som nest sist, men hans popularitet hos publikum førte ham videre til finalen, hvor han til slutt ble runner-up.
Mariusz er også kjent for sin bakgrunn innenfor kampsport (Kyokushin karate). Han var dessuten profesjonell bokser i syv år før han startet sin karriere som strongman.

MMA – Mixed Martial Artist
I 2009 deltok Mariusz Pudzianowski i sin første kamp som MMA-fighter i Polen, under et stevne 11. desember i regi av Konfrontacja Sztuk Walki. Stevnet ble kalt KSW 12. Der møtte han Marcin Najman og vant på knockout i løpet av 45 sekunder i første runde. 
Den 7. mai 2010 vant Pudzianowski sin andre MMA-kamp mot Yusuke Kawaguchi via Decicion etter 2 runder. Han deltok på Moosin: God of Martial Arts den 21. mai 2010 mot Tim Sylvia han tapte kampen via Submission (slag) etter 1 min. 44 sek. ut i runde: 2. Han vant deretter sin neste kamp mot Eric Esch med samme måte som Sylvia. Den 21. mai 2011 tapte han mot James Thompson på KSW 16. Kampen var jevn, på slutten av runde 1 slo Thompson Pudzianowski med en left hook. I runde 2 slo Thompson enda et slag og Pudzianowski var nede. Han tapte kampen tilslutt med en Arm-triangle choke.
Porto do Açu kullkraftverk

Porto do Açu kullkraftverk var et planlagt kullkraftverk i delstaten Rio de Janeiro i Brasil. Det skulle få en installert produksjonskapasitet på 1 400 MW og var planlagt åpnet med 700 MW i juli 2012 og ytterligere 700 MW i 2013. Utbygger er selskapet MPX Energia S.A.
Prosjektet var kontrolversielt, og ble skrinlagt til fordel for et gasskraftverk.
Sega Game Gear

Sega Game Gear er en håndholdt spillmaskin som var Segas respons på Game Boy. Maskinen var den tredje kommersielle håndholdte konsollen, etter Atari Lynx og Turbo Express.
Arbeidet på konsollen begynte i 1989 under dekknavnet «Project Mercury», som fulgte Segas daværende policy med å oppkalle prosjektene deres etter planeter. Maskinen ble utgitt 6. oktober 1990 i Japan, mens den ble utgitt i Nord-Amerika, Europa og Brasil i 1991 og Australia først ett år senere. I starten av 1997 stoppet Sega salget av konsollen.

Design

Game Gear var mer eller mindre en håndholdt Master System; til tross for at skjermen hadde lavere oppløsning, så tillot det en større fargepalett. I tillegg kunne den også produsere stereolyd (gjennom hodetelefoner) i motsetning til Master Systems mono; likevel var det få spill som tok i bruk stereomulighetene. I motsetning til den originale Game Boyen (1989) var knapper plassert på siden av skjermen; dette førte til at maskinen ikke ga de samme krampene i håndleddet.
På grunn av likhetene mellom Master System og Game Gear, var det veldig lett å konvertere Master System spill til Game Gear kassettene.

Spill

300 titler ble utgitt for Game Gear; ved utgivelsen var det derimot kun seks spill tilgjengelig. Sega sørget for stor variasjon mellom spillene for å appellere til folk flest. Populære titler fra maskinen inkluderer Segas egne serier; mest kjent er kanskje Sonic.
Ladepresse

En ladepresse er et spesialverktøy for å lade patroner.
Med ladepressen setter man sammen de forskjellige komponentene i en patron, hylse, prosjektil, krutt og tennhette. Kjente produsenter av ladeutstyr er bl.a. Lee, Dillon, Lyman, Hornady og RCBS.
Fylkesvei 6234

Fylkesveg 6234 går mellom Kleive og Røvika i Molde. Veiens lengde er 23,1 km.
Frem til 2019 hadde veien betegnelsen Fv406.
Københavns Universitets Symfoniorkester

Københavns Universitets Symfoniorkester, også kalt SymfUni, er et symfoniorkester tilknyttet Københavns Universitet. Orkesteret er basert i Frederiksberg.

Generelt

SymfUni ble grunnlagt i 2007 av en gruppe studenter, og i dag består orkesteret av rundt 60 musikere. Disse studerer hovedsakelig ved forskjellige fakulteter på Københavns Universitet, men også de andre utdanningsinstitusjonene i København er godt representert. I tillegg har orkesteret en stor andel av utvekslingsstudenter. SymfUni har hatt samarbeidsprosjekter med forskjellige kor, og om våren 2012 reiste orkesteret blant annet til Nederland for å oppføre Niels W. Gades Elverskud sammen med et nederlandsk studentkor fra Nijmegen.

Repertoar

Orkesteret har spilt atskillige konserter rundt i Europa med et bredt repertoar – fra Beethoven til Bizet.
Høsten 2013 hadde orkesteret et samarbeidsprosjekt med Universitätschor Dresden, hvor blant annet Förklädd Gud av Lars-Erik Larsson og "Vom Himmel hoch" av Felix Mendelssohn ble oppført. Våren 2014 oppførte orkesteret filmmusikk, blant annet "E.T. - Adventures on Earth" og "Raider's March" av John Williams.
Egenes kirkegård

Egenes kirkegård var en kirkegård i Stavanger nordvest for krysset mellom Stokkaveien og Løkkeveien. I dag finner en her Rudlåparken, Hertervigparken, Sjømannshjemmet og Tanke Svilands gate.
Kirkegården ble tatt i bruk i 1844. Grunnen ble kjøpt av postfullmektig Kielland. I 1854 kjøpte kommunen et nytt stykke jord, og kirkegården ble utvidet oppover. Kirkegården var i bruk til 1870-tallet. Den ble nedlagt da Eiganes gravlund ble opprettet i 1910.
Den nederste delen av kirkegården ble kalt kolerakirkegården, der 40 koleraoffer ble gravlagt i 1849.
Gravferdene ved kirkegården gikk ut fra Stavanger domkirke.
Kirkegården ble delt i to da Tanke Svilandsgate ble laget som en forlengelse til Løkkeveien som nødsarbeid i 1921-1922. Siden har Tanke Svilandsgate og Løkkeveien vært utvidet flere ganger på bekostning av parkene.
Glasergruva

Glasergruva er en av Norges eldste jerngruver og den første gruven til Fossum Jernverk, ferdigbygget i 1543. Glasergruva er idag fredet som kulturminne.
Gruva er oppkalt etter bergmester Hans Glaser, som i 1538 var den første som omtalte jernforekomstene i området.
Svanemølleverket

Svanemølleverket er et kombinert gasskraftverk og oljekraftverk i Nordhavnen i København, på Sjælland i Danmark. Det har en installert produksjonskapasitet på 135 MW fordelt på to blokker / turbiner. Operatør er DONG Energy.
Anlegget ble utbygd i 1947–1953 som kullkraftverk, men ble i 1985 ombygd til gass- og oljekraftverk. Brenselstypen er naturgass i den eldste delen (fire kokere), og gass eller olje i Blokk 7 som yter 60 MW.
Gu Yanwu

Liv og virke

Gu, var født Gu Jiang (forenklet kinesisk: 顾绛; tradisjonell kinesisk: 顧絳; pinyin: Gù Jiàng). Våren 1645 ble han anbefalt til posten som Bingbu Siwu i det keiserlige hoff i Nanjing (der Ming-herskere på flukt holdt hoff). Der foreslo han mange forbedringer. Han var utilfreds med hvordan hoffet var organisert, og trakk seg etter en tid ut av hoffet og vendte tilbake til hjembyen. I 1655 ble han satt under anklage av lokale embedsmenn og kastet i fengsel. Men en venn fikk ham snart løslatt. 
Inspirert av Chen Di, som hadde vist at gammelkinesisk hadde hatt sitt eget fonologiske system, inndelte Gu de gammelkinesiske stavelsesrim i ti grupper. Han var den første til å gjøre så. Hans positivistiske tilnærming til en rekke fagdisipliner og hans kritikk av neokonfucianismen skulle få en stor innflytelse på mange senere lærde. Blant hans verker må særlig nevnes Yinxue Wushu (音學五書), Ri Zhi Lu (日知錄) og Zhao Yu Zhi (肇域志).
På samme vis som Wang Fuzi og Wang Zongxi er Gu blitt betegnet som en av de mest fremtredende konfucianske lærde i Ming/Qing-overgangen.
I 1682 falt han av hesten sin på vei til sitt hjem i Huaying, og døde neste dag.
Warren Christopher

Bakgrunn

Christopher gikk ut med magna cum laude fra University of Southern California i februar 1945. Han tjenestegjorde i marinereserven fra juli 1943 til september 1946 med aktiv tjeneste i Stillehansområdet som løytnant. Fra 1946 til 1949 studerte han ved det juridiske fakultet ved Stanford University.
Christopher var fra oktober 1949 til september 1950 jurisisk assistent for dommeren William O. Douglas ved den amerikanske høyesterett. I oktober 1950 begynte han ved advokatfirmaet O’Melveny & Myers, og ble partner der i 1958. I juni 1967 ble han stedfortredende justisminister (Deputy Attorney General) under president Lyndon B. Johnson, frem til 20. januar 1969. Han gikk så tilbake til  O’Melveny & Myers.

Politisk karriere

Den 26. februar 1977 ble Christopher tatt i ed som stedfortreder for utenriksminister Cyrus Vance, og forble i embedet ut resten av president Carters embedsperiode den 20. januar 1981. Som viseutenriksminister ledet han fra amerikansk side de vanskelige forhandlinger for å få løslatt de 52  amerikanske gisler som satt som gisler i den amerikanske ambassade i den iranske hovedstad Teheran. Han ledet sitt lands normaliserungsbestrebelser overfor Folkerepublikken Kina, hjalp president Carter med å få ratifisert i kongressen avtalen av tilbakeføringen av Panamakanalsonen til Panama, og ledet den første interministerielle menneskrettsgruppen. Jimmy Carter gav ham for hans fortjenster den 16. januar 1981 utmerkelsen Presidential Medal of Freedom.
Christopher også med i ledelsen for Stanford University, for Carnegie Corporation, direktør for Council on Foreign Relations, direktør for Los Angeles World Affairs Council, viseordfører for guvernørkommisjonen for belysning av urolighetene i Los Angeles (1965-1966), spesialrådgiver for statssekretær George Ball for utenlandshandelen, president dor koordineringsrådet for høyere utdannelse i staten California og fellow av American Academy of Arts and Sciences (1988).
I 1991 ble Christopher formann for den uavhengige kommisjon for Los Angeles Police Department (LAPD) som ble allment kjent som The Christopher Commission. Kommisjonen foreslo betydelige reformer av politiet i Los Angeles etter Rodney King-saken.
I 1992 arbeidet Christopher for Bill Clinton i hans presidentielle overgangsteam. Han ble utenriksminister den 20. januar 1993 og forble i dette embete til  1997.
Etter presidentvalget i 2000 ble han sendt av Al Gore til Florida for å overvåke opptellingen av stemmene.
Iowa City

Iowa City er en universitetsby i den amerikanske delstaten Iowa. Den ligger i Johnson County. Frem til 1857 var den delstatshovedstad for Iowa, til Des Moines fikk denne rangen. Byen ligger ved Iowa River og ved Interstate 80. Befolkningen er på ca. 62 000 (2000).
I Iowa City er hovedsetet til University of Iowa.